
A biológusok számára a tipikus fehérje egyetlen jól definiált térszerkezettel rendelkező molekula, a felszínén és a belsejében jól elkülöníthető funkcionális részekkel, mint például más molekulák megkötésére alkalmas helyek vagy a katalízisért felelős aktív centrum. Az utóbbi évtized kutatásai alapján ez a kép csupán első közelítésben igaz, számos, úgynevezett rendezetlen fehérje leírására pedig alkalmatlan.

A globuláris, azaz meghatározott térszerkezetet felvevő fehérjék esetében is egyre inkább világossá válik, hogy egymáshoz hasonló szerkezetek sokaságát veszik fel, amelyek között dinamikus átalakulás zajlik. Ez pedig szerves részét képezi a fehérjék működési mechanizmusának.  

Előadásomban példákon keresztül bemutatom a fehérjék dinamikus jellegét és annak szerepét néhány ismert folyamatban.

